Կոմպոզիտորի ծննդյան 80-ամյակին նվիրված հոբելյանական հեռուստահաղորդումը բացվեց նույն «Գարուն» բանաստեղծությամբ՝ իր իսկ արտասանությամբ, ասես խոսքն իր սպիտակած մազերի մասին էր: Վերջապես, 2006-ին Էդ. Միրզոյանը ավարտեց «Տարվա եղանակներ» երգաշարը։ Այն լույս տեսավ 2009-ին, կոմպոզիտորի վոկալ ստեղծագործությունների ժողովածուում։ «Տարվա եղանակների» ¥«Չինական ռոմանսների») մասին ժողովածուի խմբագիր, ամերիկահայ Շահան Արծրունին գրել է. «Տարվա եղանակները» գրվել է մոտ տասը տարի` 1996-2006 թթ. ժամանակահատվածում։ Ոճականորեն դրանք արմատապես տարբերվում են Միրզոյանի մյուս ստեղծագործություններից: Երաժշտությունը սուր է, խորհրդավոր և զուսպ։ Մեղեդային լեզուն անկյունային է, ռիթմիկ բաբախյունը՝ ջղաձիգ, հարմոնիկ բառապաշարը՝ լարված և երաժշտական կառուցվածքը՝ նոսր։ Տպավորությունը, այնուամենայնիվ, ապշեցուցիչ է։ Ստեղծագործությունն ամբողջությամբ առաջին անգամ կատարել է Նունե Բադալյանը 2006-ին՝ Միրզոյանի ծննդյան 85-ամյակի տոնակատարության ժամանակ» (Էդվարդ Միրզոյան, Վոկալ ստեղծագործություններ, Երգ, 2006, էջ 6): Այս երգաշարը կատարել են նաև Հասմիկ Բաղդասարյանը, Ազգային օպերային թատրոնի մեներգչուհի Դիանա Հարությունյանը՝ Կոմիտասի անվան կոնսերվատորիայի պրոֆեսոր Մարգարիտ Սարգսյանի նվագակցությամբ։ «Տարվա եղանակները» հնչել է նաև Նյու Յորքում՝ կորեացի երգչուհի Վան Չանգ Կիմի և Շահան Արծրունու կատարմամբ («Մերկյուր» սրահում)։ Ըստ էության, «Տարվա եղանակները» կարելի է համարել կոմպոզիտորի վերջին ամբողջական ստեղծագործությունը։ Եվ ահա թե ինչու։